РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/178-18

16. јул 2018. године

Б е о г р а д

З А П И С Н И К

32. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 16. ЈУЛА 2018. ГОДИНЕ

Седница је почела у 11,15 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Тијана Давидовац, Жарко Богатиновић, Милија Милетић, Огњен Пантовић, Радован Јанчић, Младен Лукић, Арпад Фремонд, Мирослав Алексић и проф. др Миладин Шеварлић, као и Звонимир Ђокић (заменик Јасмине Обрадовић), Драган Савкић (заменик Верољуба Матића) и Љубинко Ракоњац (заменик Марјане Мараш), заменици чланова Одбора.

 Седници нису присуствовали чланови Одбора: Јасмина Обрадовић, Верољуб Матић, Марјана Мараш, Горан Јешић, Нада Лазић, Милорад Мирчић и Ненад Божић.

Седници су присуствовали представници Министарства пољопривреде, шумарства и водопривреде: Велимир Станојевић, државни секретар, Бојан Живковић, помоћник директора Управе за аграрна плаћања, Милан Ћупрић, Сектор пољопривредне политике и Даниела Стојановић, Сектор за финансијске послове.

Одбор је већином гласова ( 12 за, 1 није гласао ) усвојио следећи

 Д н е в н и р е д

1. Разматрање Информације о раду Министарства пољопривреде, шумарства и водопривреде за други квартал 2018. године ( број 02-2486/18 од 10. јула 2018. године).

 Пре преласка на разматрање прве тачке дневног реда усвојени су записници 27, 28, 29. и 30. седнице Одбора, које су одржане 21. и 29. марта, 10. маја и 5. јуна, у тексту у коме су и предложени. ( 12 за, 1 није гласао )

 Прва тачка дневног реда - Разматрање Информације о раду Министарства пољопривреде, шумарства и водопривреде за други квартал 2018. године ( број 02-2486/18 од 10. јула 2018. године).

У уводним напоменама, Велимир Станојевић је истакао да је у овом извештајном периоду Влада, на предлог Министарства, усвојила 6 уредби и 20 правилника док је 5 предлога правилника у процедури доношења. Када је реч о раду Сектора за међународну сарадњу истакнуто је да је на 8. Међувладиној конференцији о придруживању Србије Европској унији у Луксембургу 25. јуна 2018.г. отворено Преговарачко поглавље 13 „Рибарство“. Такође, завршен је рад на тексту акционог плана за Поглавље 11: „Пољопривреда и рурални развој“, а урађен је и концепт акционог плана за Поглавље 12: „“Безбедност хране, ветеринарска и фитосанитарна политика“. У овом извештајном периоду одржан је 85. Међународни пољопривредни сајам у Новом Саду. Министарство пољопривреде је финансирало две изложбе, традиционалну изложбу стоке и изложбу квалитета органских производа са ознаком географског порекла. Сектор за рурални развој је објавио правилнике који се углавном тичу рада Управе за аграрна плаћања. 29. јуна је званично потписан финансијски споразум између Владе Републике Србије и Европске комисије којим се омогућава и формално спровођење програма IPARD II. Када је реч о раду Републичке дирекције за воде поред стандардних инвестиција, почела је и градња система за наводњавање и одводњавања у близини Богатића у дужини од 64 километра. Поред наведеног градиће се и у централној Србији а ускоро ће почети и радови на територији града Чачка и Шапца.

Државни секретар је након излагања које се односило на Информацију о раду Министарства пољопривреде, шумарства и водопривреде за други квартал 2018. године још додао да је овогодишња жетва у самој завршници и да ће упркос јако лошим временским условима, када је принос у питању, ово бити једна од рекордних година. Такође, напоменуо је да је ове године Влада Републике Србије буџетом предвидела набавку 14000 противградних ракета а закључно са 15. јуном утрошено је преко 8000 (резерве се редовно попуњавају). Министарство је ове године предвидело и средства за постављање аутоматских противградних станица а у току је поступак јавне набавке за 99 станица за радарски центар Ваљево.

Маријан Ристичевић је навео пример европских земаља са најмодернијим пољопривредама, попут Данске и Холандије, које имају мање земљишта од Србије а далеко већи извоз и нагласио да бисмо требали да се угледамо на овакве примере. Када је реч о Управи за аграрна плаћања истакао је да ће Одбор у закључку тражити додатна средства и додатне запослене како би се велики број захтева брже решавао. Такође, навео је да је за Србију важно да има што више младих, школованих пољопривредника, а плаћање ПИО фонду би требало да буде обавезан услов за добијање подстицаја па би се на такав начин решило и запошљавање младих пољопривредника. Што се тиче засада купина и малина потребно га је ускладити са расположивим складишњим капацитетима односно држава би требала да инвестира изградњу хладњача које би имале потребан капацитет за складиштење целокупног приноса.

У дискусији су учествовали народни посланици: Маријан Ристичевић, Милија Милетић, Љубинко Ракоњац, проф. др Миладин Шеварелић и Мирослав Алексић.

Одбор је већином гласова (12 за, 1 није гласао), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за други квартал 2018. године и одлучио да јe прихвати.

 Након расправе о тачки дневног реда Одбор је једногласно (13 за) донео следећи

З а к љ у ч а к

Одбор је размотрио исплату подстицаја у пољопривреди и сматра да би Влада Републике Србије односно Министарство финансија, требали да изнађу могућност у складу са финансијским могућностима, да се у сврху редовне и потпуне исплате подстицаја, Министарству пољопривреде, шумарства и водопривреде додели до пет милијарди динара. Такође, због повећаног обима рада проузрокованим ИПАРД-ом и већем броју захтева, омогући запошљавање одређеног броја службеника у Управи за аграрна плаћања.

Пошто других питања и предлога није било, седница је закључена у 12,45 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић